OpenLLM-France/wikimedia huggingface dataset:
# Jorge da Costa

Dom Jorge da Costa (1406 – 18 de setembre de 1508) va ser un Cardenal portuguès.

## Biografia

Nascut a Alpedrinha, Fundão, és sovint anomenat el Cardenal d'Alpedrinha. Va ser un de molts fills de Martim Vaz i de Catarina Gonçalves. Va aconseguir beneficis per a tots els seus germans i germanes. De molt jove, va fugir de casa dels seus pares i va anar a guardar porcs a Santarém, i després va servir un estudiant de Lisboa, on era llavors. A Lisboa va estudiar llatí, filosofia i teologia a l'Hospício de Santo Elói i aviat va demostrar la seva gran intel·ligència. En poc temps ja estava donant classes de llatí als estudiants pobres, aconseguint així alguns ingressos que li van permetre continuar els seus estudis.
Va ostentar un número molt gran de càrrecs eclesiàstics. Va ser Arquebisbe de Lisboa (1464-1500) i el 108è Arquebisbe de Braga (1486-1501).
Va ser el confessor d'Alfons V de Portugal. Des de 1478 va ser exiliat a Roma, havent-se enfrontat amb Joan II de Portugal, en aquell moment al poder encara que no encara regnant. Va morir centenari a Roma. És enterrat a l'església de Santa Maria del Popolo en la Capella Costa que va adquirir el 1488 i moblat amb obres d'art.
Amb 102 anys, Jorge da Costa és el Cardenal més gran de la història.
Va participar en el conclave de 1484 (elecció de Innocenci VIII), de 1492 (elecció de Alexandre VI) i en els dos conclaves de 1503 (elecció de Pius III) ] i Juli II).

## Referències

* ↑ Giorgio da Costa, George Da Costa.
* ↑ Des de 1476. Va ser bisbe d'Albano des de 1491 a 1501, bisbe de 1501-1503. Va ser bisbe de Porto i Santa-Rufina el 1503.
* ↑ Miranda, Salvador. «COSTA, Jorge da (1406-1508)». The Cardinals of the Holy Roman Church. Florida International University. Arxivat de l'original el 2018-03-02. [Consulta: 18 maig 2020].
* ↑ «Christopher Columbus; excerpts from the book,Uncovering the Real Columbus». Arxivat de l'original el 2007-06-25. [Consulta: 18 maig 2020].
* ↑ «Oldest cardinal, Guinness World Records».
# El preu de la traïció

El preu de la traïció (títol original en francès, Le Prix de la trahison) és un telefilm francès de temàtica policíaca de 2021 dirigit per François Guérin. També es va programar amb el títol de Meurtres à Angoulême com a número especial de la col·lecció de telefilms francobelga Assassinats a.... S'ha doblat i subtitulat al català.
Constitueix l'última part d'una trilogia escrita per Laurent Mondy i amb la capitana Marie Jourdan interpretada per Mimie Mathy, després de Le Prix de la vérité (2017) i Le Prix de la loyauté (2019).
El rodatge té lloc del 23 de novembre al 18 de desembre de 2020 a Angulema i els seus voltants.

## Referències

* ↑ «Programació de TV3», 10-11-2024. [Consulta: 10 novembre 2024].
* ↑ L.V. «Meurtres à la clinique». Moustique, 4866, 1er mai 2019, pàg. 107..
* ↑ «Après Le Prix de la vérité et Le Prix de la loyauté». citeartistes.com. [Consulta: 21 maig 2021]..
* ↑ «Tournage Le Prix de la trahison». francetvpro.fr, 23-11-2020. [Consulta: 17 març 2023]..
# Singspiel

El Singspiel és un tipus d'òpera popular o petita obra de teatre. A diferència de l'òpera seria, les estructures són més senzilles, les àries més simples i els recitatius són parlats. Aquest gènere és típicament alemany, semblant a la opéra-comique francesa o la sarsuela espanyola. Mozart va compondre importants singspiel, com Bastien und Bastienne (1768), Zaide (1780), El rapte en el serrall (1782), Der Schauspieldirektor (1786) o La flauta màgica (1791).
El singspiel és una obra músico-dramàtica de text en alemany, especialment una obra escrita durant el segle xviii o principis del segle xix. El diàleg parlat s'altera amb les cançons i, de vegades, conjunts, cors o peces musicals més extenses. L'ambientació del singspiel sol ser rural, i de vegades fantàstica o exòtica. Els personatges acostumen a ser artesans de classe mitjana-baixa i mostren virtuts més humils i senzilles que els personatges de l'òpera seriosa.

## Enllaços externs

* Singspiel a xtec.net
# Família de Baptistina

La Família Baptistina és una família d'asteroides que probablement es va produir per la ruptura d'un asteroide de 170 km (110 mi) fa 80 milions d'anys a continuació d'un impacte amb un cos més petit. Les dues restes més grans de l'asteroide parental són el cinturó d'asteroides 298 Baptistina i 1696 Nurmela.
Aquesta família Baptistina consta d'asteroides de condrita carbonosa i meteoroides en òrbites similars. Molts fragments de la mida de muntanyes van anar a parar a Mart i Júpiter causant una sèrie d'impactes. Des de l'any 2011 el Wide-field Infrared Survey Explorer va revisar la data del xoc, que resultava molt anterior a l'actualment acceptada de 80 milions d'antiguitat.

## Trencament i possibles impactes

Anteriorment s'atribuïen a la família Baptistina impactes com el del cràter Chicxulub però actualment es creu que la data de ruptura 80 milions d'anys no és coherent amb l'impacte del Chicxulub que hauria extingit els dinosaures fa 65 milions d'anys. L'any 2007 s'havia proposat que la concentració de crom de 66 milions d'anys d'antiguitat present al Chicxulub pertanyia a meteorits de la família Baptistina. S'havia especulat que el cràter lunar Tycho de fa 108 milions d'anys també era d'un membre d'aquest grup, però amb la data revisada del trencament això no resulta possible.

## Referències

* 1 2 Plotner, Tammy «Did Asteroid Baptistina Kill the Dinosaurs? Think other WISE...». Universe Today [Consulta: 19 setembre 2011].
* ↑ Bottke, WF; Vokrouhlický D Nesvorný D. «An asteroid breakup 160 Myr ago as the probable source of the K/T impactor». Nature, 449, 7158, 2007, pàg. 48–53. Bibcode: 2007Natur.449...48B. DOI: 10.1038/nature06070. PMID: 17805288.
* ↑ Govert Schilling (Sky & Telescope). «Asteroids Smash, Dinosaurs Duck». Arxivat de l'original el 27 setembre 2007. [Consulta: 5 setembre 2007].

## Enllaços externs

* (BBC News) "Space pile-up 'condemned dinos'" 5 September 2007
# Julien Simon

Julien Simon (Rennes, 4 d'octubre de 1985) és un ciclista francès, professional des del 2008 fins al 2024.
En el seu palmarès destaca la victòria a la Clàssica d'Ordizia de 2011 i, sobretot la cinquena i setena etapa a la Volta a Catalunya de 2012, amb final a Manresa i Barcelona respectivament.

## Palmarès

* 2004
** Campió de Bretanya sub-23
* 2007
** 1r al GP Ouest France-Plouay sub-23
* 2011
** 1r a la Clàssica d'Ordizia
* 2012
** 1r al Tour de Finisterre
** 1r al Gran Premi de Plumelec-Morbihan
** 1r al Gran Premi de Valònia
** Vencedor de 2 etapes a la Volta a Catalunya
* 2014
** 1r a la Copa de França de ciclisme
** 1r al Gran Premi de Plumelec-Morbihan
* 2017
** Vencedor d'una etapa al Tour de l'Alt Var
* 2018
** 1r al Tour de Doubs
* 2019
** 1r al Tour de Finisterre
* 2022
** 1r a la Copa de França de ciclisme
** 1r al Gran Premi de Morbihan
** 1r al Tour de Finisterre
** Vencedor d'una etapa al Tour del Llemosí

### Resultats al Tour de França

* 2012. 92è de la classificació general
* 2013. 87è de la classificació general
* 2014. 109è de la classificació general
* 2015. 94è de la classificació general
* 2017. 117è de la classificació general
* 2018. 101è de la classificació general
* 2019. 108è de la classificació general
* 2021. 129è de la classificació general

### Resultats a la Volta a Espanya

* 2015. 74è de la classificació general
* 2020. 65è de la classificació general

## Referències

* ↑ «Cycling transfers – All the latest news and announcements for the 2025 season» (en anglès). cyclingnews, 15-10-2024. [Consulta: 1r novembre 2024].
* ↑ «Albasini resisteix les rampes de Montserrat a la Volta». elperiodico.cat, 23-03-2012. [Consulta: 23 març 2012].
* ↑ «Albasini triomfa a la Volta, i el francès Simon s'emporta l'última etapa a Barcelona». elperiodico.cat, 25-03-2012. [Consulta: 29 març 2012].

## Enllaços externs

* Web oficial
* Fitxa a sitiodeciclismo.net
* Julien Simon a ProCyclingStats
# Sionviller

Sionviller és un municipi francès situat al departament de Meurthe i Mosel·la i a la regió del Gran Est. L'any 2007 tenia 98 habitants.

## Demografia
### Població

El 2007 la població de fet de Sionviller era de 98 persones. Hi havia 40 famílies, de les quals 11 eren unipersonals (4 homes vivint sols i 7 dones vivint soles), 14 parelles sense fills, 11 parelles amb fills i 4 famílies monoparentals amb fills.
La població ha evolucionat segons el següent gràfic:
Habitants censats

### Habitatges

El 2007 hi havia 42 habitatges, 38 eren l'habitatge principal de la família i 3 eren segones residències. 40 eren cases i 2 eren apartaments. Dels 38 habitatges principals, 35 estaven ocupats pels seus propietaris, 2 estaven llogats i ocupats pels llogaters i 2 estaven cedits a títol gratuït; 1 tenia dues cambres, 2 en tenien tres, 10 en tenien quatre i 26 en tenien cinc o més. 30 habitatges disposaven pel capbaix d'una plaça de pàrquing. A 15 habitatges hi havia un automòbil i a 21 n'hi havia dos o més.

### Piràmide de població

La piràmide de població per edats i sexe el 2009 era:
Piràmide de població de Sionviller el 2009 :
| Homes | Edats | Dones |
| 0 | 95 o + | 0 |
| 0 | 90 a 94 | 0 |
| 0 | 85 a 89 | 0 |
| 0 | 80 a 84 | 0 |
| 0 | 75 a 79 | 0 |
| 0 | 70 a 74 | 0 |
| 0 | 65 a 69 | 0 |
| 4 | 60 a 64 | 0 |
| 0 | 55 a 59 | 0 |
| 20 | 50 a 54 | 12 |
| 4 | 45 a 49 | 8 |
| 4 | 40 a 44 | 8 |
| 0 | 35 a 39 | 0 |
| 4 | 30 a 34 | 4 |
| 8 | 25 a 29 | 0 |
| 8 | 20 a 24 | 4 |
| 16 | 15 a 19 | 4 |
| 4 | 10 a 14 | 0 |
| 0 | 5 a 9 | 12 |
| 0 | 0 a 4 | 4 |

## Economia

El 2007 la població en edat de treballar era de 80 persones, 60 eren actives i 20 eren inactives. De les 60 persones actives 57 estaven ocupades (30 homes i 27 dones) i 4 estaven aturades (1 home i 3 dones). De les 20 persones inactives 13 estaven jubilades, 4 estaven estudiant i 3 estaven classificades com a «altres inactius».

### Activitats econòmiques

Dels 4 establiments que hi havia el 2007, 1 era d'una empresa extractiva, 1 d'una empresa de transport, 1 d'una empresa d'hostatgeria i restauració i 1 d'una empresa de serveis.
L'únic servei als particulars que hi havia el 2009 era un restaurant.

## Poblacions més properes

El següent diagrama mostra les poblacions més properes.

## Referències

* ↑ «Population et logements par commune depuis le recensement de 1962 (1961 pour les Dom) à 1999» (en francès). INSEE. Arxivat de l'original el 5 desembre 2008.
* ↑ Logement, 1968-2007
* ↑ «Population par sexe et âge quinquennal de 1968 à 1999» (en francès). http://www.recensement-2007.insee.fr:+ INSEE. [Consulta: 13 juliol 2010].
* ↑ Emploi et population active 1999 et 2007
* ↑ Créations et stock d'établissements par commune en 2009
* ↑ Nombre d'équipements des services aux particuliers
* Résumé statistique Fitxa resum de dades estadístiques de Sionviller a l'INSEE.
* Évolution et structure de la population Fitxa amb el detall de dades de Sionviller a l'INSEE
* France par commune Arxivat 2012-01-11 a Wayback Machine. Dades detallades de tots els municipis de França accessibles a partir del mapa.
# Maria Victòria dal Pozzo della Cisterna

Maria Victòria dal Pozzo della Cisterna (París, 1847 - San Remo, 1876) va ser princesa dal Pozzo della Cisterna i reina consort d'Espanya i duquessa consort d'Aosta pel seu matrimoni amb Amadeu I d'Espanya.

## Biografia

Va néixer a París en el si d'una família aristocràtica amb títol principesc del regne de Sardenya-Piemont. Sobre la seva infantesa i joventut fins a la mort del seu pare i el seu casament amb Amadeu de Savoia no se'n sap gaire cosa més enllà de la gran educació que va rebre; va aprendre aritmètica, filosofia, història, a més d'arribar a aprendre sis idiomes, entre ells el castellà. A partir de la mort del seu pare, la seva mare va perdre el seny i es tancà amb Maria Victòria i la seva germana petita a palau. Passà molts anys tancada i sola al palau della Cisterna, visquent la mort de la seva germana.
Es casà amb Amadeu de Savoia, segon fill del primer monarca de la Itàlia unificada, Víctor Manuel II, el 30 de maig de 1867.

### Reina d'Espanya

Després del derrocament de la reina Isabel II, Amadeu arribà primer a Espanya de la mà del general Prim. Maria Victòria arribà més tard, la primavera de 1871, per mar, evitant així els possibles atacs carlistes de seguidors que s'haurien pogut produir a França. Atracat el vaixell al port de Roses, l'estricte protocol no va permetre que la reina, que anava acompanyada dels seus dos fills Manuel Filibert i Víctor Manuel, no trepitgés terra. No va salpar fins al 12 de març, un cop es va saber el resultat de les eleccions celebrades els tres dies anteriors. Poc després arribà a Alacant, on l'esperava el seu marit.
Mai no va estar ben considerada per l'aristocràcia espanyola, acostumada a grans dispendis i a l'opulència de la qual havien fet gala els Borbons. Davant del rebuig de la noblesa, la nova parella reial convidaren gran nombre d'intel·lectuals. Per tal de reconèixer el mèrit d'aquestes persones, es creà la Orde Civil de Maria Victòria, amb la qual es reconeixien els mèrits de músics i científics. Maria Victòria és considerada una de les reines més cultes d'Espanya, per la seva educació i també per aquest fet.
A més a més, la reina, que era de profundes creences religioses, destinà part de la seva fortuna a la beneficència. Va fer construir la primera llar d'infants d'Espanya a Madrid, després de copsar la misèria i la pobresa que hi havia entre la població, sobretot després de veure a unes bugaderes al Manzanares. Aquest acte fou reconegut per aquest col·lectiu que va pagar una corona per a la tomba de la reina a Torí, que encara es conserva.
Poc després de la renúncia a la corona d'Amadeu, Maria Victòria va morir de tuberculosi als 29 anys.

## Referències

* 1 2 3 4 «María Victoria, la reina caritativa y culta que fue ignorada por España» (en castellà). 20 Minutos, 15-12-2012 [Consulta: 26 setembre 2013].
* 1 2 «María Victoria Dal Pozzo, la rosa de Turín» (en castellà). La Aventura de la Historia, 13-12-2012 [Consulta: 26 setembre 2013].
# Dispensari Antituberculós

El Dispensari Antituberculós és un edifici sanitari d'estil racionalista construït entre 1934 i 1938, situat en el barri del Raval de Barcelona. Està protegit com a bé cultural d'interès nacional, declarat el 1992.

## Descripció

Al dispensari es resumeixen tots els postulats i esperances ideològics que fins aleshores els seus autors havien formulat a nivell teòric i desenvolupat aïlladament. S'hi combinen l'ús polèmic dels nous materials amb el respecte per la tradició constructiva. És una obra innovadora i moderna d'arquitectura hospitalària oficial que va plantejar ja uns paràmetres utilitzats en centres hospitalaris posteriors.

## Història

Dins del marc del GATCPAC (Grup d'Artistes i Tècnics Catalans pel Progrés de l'Arquitectura Contemporània), creat el 1930 com el grup del Sector Est del GATEPAC (Grupo de Artistas y Técnicos Españoles para el Progreso de la Arquitectura Contemporánea) i per encàrrec del Departament de Sanitat i Assistència Social de la Generalitat Republicana, l'any 1934 es projectà el Dispensari Central Antituberculós, obra de Josep Lluís Sert, Josep Torres i Clavé i Joan Baptista Subirana, en un intent de socialització hospitalària. Aquest dispensari s'inseria dins d'una campanya contra la tuberculosi i tenia un total respecte pels postulats racionalistes. L'estructura de l'edifici va respondre a una nova concepció de la medicina hospitalària i a una distribució dels espais més moderna.

## Referències

* 1 2 «Dispensari Antituberculós». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 4 desembre 2017].

## Enllaços externs

* «Dispensari Antituberculós». Cercador Patrimoni Arquitectònic. Ajuntament de Barcelona.
* Expedient de declaració del dispensari antituberculós com a Bé d'Interès Cultural
* Guia temàtica Biblioteca ETSAB: Dispensari antituberculós, Barcelona
# 1708
## Esdeveniments
### Països catalans

* 29 d'abril - Puigcerdà (la Cerdanya): les tropes borbòniques ocupen la vila.
* 12 de juny - Tortosa (Baix Ebre): S'inicia el Setge de Tortosa (1708) en el marc de la Guerra de Successió a Catalunya.
* 8 de juliol - Tortosa: Els francesos ocupen la ciutat en el marc de la Guerra de Successió Espanyola.
* 17 de novembre - Dénia (la Marina Alta): les tropes filipistes ocupen la vila (guerra de Successió).

### Resta del món

* 11 de juliol - Oudenaarde (Flandes Oriental): els aliats obtenen una victòria decisiva en la batalla d'Oudenarde durant la Guerra de Successió Espanyola.
* 10 de desembre - Lilla (França) - Els exèrcits imperials ocupen la ciutat de Lilla després del Setge de Lilla (1708) en el curs de la Guerra de Successió Espanyola

## Naixements

* 15 de novembre - William Pitt "El Vell", primer ministre britànic (m. 1778)
* 8 de desembre - Francesc I, emperador romanogermànic (m. 1765)

## Necrològiques
### Món

* 11 de maig - Marly-le-Roi (França): Jules Hardouin Mansart, arquitecte francès. (n. 1646)
* 29 de juliol - Bougival (França) - Rennequin Sualem, enginyer liegès que va construir la màquina de Marly al Castell de Versalles (n. 1645)
* 28 de desembre - Joseph Pitton de Tournefort, botànic francès (n. 1656)

## Referències

* ↑ Larousse, Éditions. «Encyclopédie Larousse en ligne - Jules Hardouin- Mansart souvent appelé Mansart» (en francès). [Consulta: 1r maig 2020].
# 1776
## Esdeveniments

* 1 de març - Purandhar (Índia): el peshwa Maratha i el governador de l'Índia Britànica a Calcuta signen el tractat de Purandhar que anul·lava l'anterior tractat de Surat.
* 17 de març - Boston, Província de la Badia de Massachusettsː L'Exèrcit continental, sota el comandament del general Washington, obliga les forces britàniques a evacuar Boston (Evacuation Day).
* 4 de juliolː Els Estats Units proclamen la independència del Regne Unit.
* 27 d'agost - Long Island, Nova York, EUA: Victòria dels rebels americans en la batalla de Long Island emmarcada en la Campanya de Nova York i Nova Jersey de la Guerra d'Independència dels Estats Units.
* 21 de setembre - Nova York, EUA: Es provoca el Gran Incendi de Nova York en el context de la Guerra d'Independència dels Estats Units.
* 26 de desembre - Trenton, Nova Jersey, EUA: Els americans guanyen la batalla de Trenton durant la Guerra d'Independència dels Estats Units.
* Henry Cavendish descobreix l'hidrogen.
* S'esculpeix la Silla del Rey.

## Naixements
### Països Catalans

* 12 de novembre - Barcelonaː Eulàlia Ferrer, editora, llibretera, impressora i directora del Diario de Barcelona durant vint anys (m. 1841).
Resta del món
* 24 de gener - Königsberg: Ernst Theodor Amadeus Hoffmann, escriptor i compositor alemany (m. 1822).
* 10 de març - Hannover, Lluïsa de Mecklenburg-Strelitz, reina de Prússia (m. 1810).
* 12 de març, Chevening, Kentː Hester Stanhope, aristòcrata anglesa, viatgera i exploradora.
* 1 d'abril - París: Sophie Germain, matemàtica francesa (m. 1831).
* 22 de juliol, Tisbury, Wiltshire, Regne Unitː Etheldred Benett, una de les primeres geòlogues angleses (m. 1845).
* 19 de desembre - Graus: Eusebio de Bardaxí y de Azara, advocat, diplomàtic i polític aragonès (m. 1842).

## Necrològiques
### Països Catalans

* 14 de setembre, València: Manuel Narro Campos, compositor i organista valencià.
* Placidus Metsch, organista i religiós benedictí alemany
Resta del món
* 23 de maig - Parísː Julie de Lespinasse, escriptora i amfitriona d'un saló promotor del moviment enciclopedista.

## Referències

* ↑ Fohlen, Claude,. Histoire des États-Unis d'Amérique. ISBN 978-2-85229-727-2.
* ↑ Albertí, Elisenda. «Eulàlia Ferrer, la directora del ‘Brusi’ a l’ombra | Barcelona Metròpolis». Barcelona Metròpolis. [Consulta: 9 juny 2021].
* ↑ «Duchess Louise of Mecklenburg-Strelitz, Queen consort of Prussia». Royal.Myorigins.org. [Consulta: 14 gener 2021].
* ↑ «Lady Hester Lucy Stanhope (1776-1839)» (en anglès). Find a Grave. [Consulta: 23 abril 2024].
* ↑ «Sophie Germain» (en francès). Larousse. [Consulta: abril 2020].
* ↑ Angulo, Eduardo. «Etheldred Benett, la primera dama geóloga» (en castellà). Mujeres con ciencia, 13-05-2020. [Consulta: 7 juny 2022].
* ↑ «Julie de Lespinasse» (en anglès). Encyclopedia Britannica.
# Håkon Bryhn

Håkon Bryhn (Oslo, 14 d'agost de 1901 - 15 de desembre de 1968) va ser un regatista noruec que va competir durant la dècada de 1920.
El 1928 va prendre part en els Jocs Olímpics d'Amsterdam, on va guanyar la medalla d'or en la regata de 6 metres del programa de vela, a bord del Norna, junt a Olaf de Noruega, Johan Anker i Erik Anker.

## Referències

* ↑ «Haakon Bryhn Olympic Results». sports-reference.com. Arxivat de l'original el 14 de novembre 2012. [Consulta: 14 juliol 2018].
# Nebulosa Omega

Messier 17, també anomenada Nebulosa omega, Nebulosa del cigne, Nebulosa del calçador i Nebulosa de la llagosta (M17; NGC 6618) és una regió HII en la constel·lació de Sagitari. Va ser descoberta per Philippe Loys de Chéseaux en 1745 i Charles Messier la va catalogar en 1764.
La Nebulosa omega es troba a una distància d'entre 5.000 i 6.000 anys llum i té una grandària d'uns 15 anys llum de diàmetre. El núvol de matèria interestel·lar de la qual forma part és d'uns 40 anys llum de diàmetre. La massa total de la Nebulosa omega es calcula en unes 800 masses solars.
Existeix un cúmul de 35 estrelles en la nebulosa. És la radiació d'aquestes estrelles joves i calentes de tipus B nascudes en la nebulosa la que excita els gasos de la nebulosa i els fa brillar, creant una regió HII; el color rogenc de la nebulosa és degut a l'hidrogen ionitzat

## Observació

La nebulosa és molt brillant, la qual cosa la fa visible a ull nu amb bones condicions atmosfèriques a latituds baixes. La seva magnitud aparent és igual a 6. Amb un telescopi de 114 mm proveït d'un filtre UHC, es pot veure una bona part dels seus matisos i jocs de llum. A partir dels 200 mm, la visió és espectacular.

## Referències

* 1 2 «Messier 17». [Consulta: 3 juliol 2017].
* ↑ Ralf-Dieter Scholz «Astrophysical parameters of Galactic open clusters» (en anglès). Astronomy and Astrophysics, 3, 18-07-2005, pàg. 1163–1173. DOI: 10.1051/0004-6361:20042523.
* ↑ «Messier 17». [Consulta: 7 juliol 2017].
* 1 2 Marcelo Assafin «Proper motions of the optically visible open clusters based on the UCAC4 catalog» (en anglès). Astronomy and Astrophysics, 2014, pàg. 79–79. DOI: 10.1051/0004-6361/201323226.
* ↑ Andrea Kunder «A RAVE investigation on Galactic open clusters» (en anglès). Astronomy and Astrophysics, 4-2017, pàg. 106–106. DOI: 10.1051/0004-6361/201630012.
* 1 2 «The orbits of open clusters in the Galaxy» (en anglès). Monthly Notices of the Royal Astronomical Society, 4, 11-11-2009, pàg. 2146–2164. DOI: 10.1111/J.1365-2966.2009.15416.X.

## Enllaços externs

* Dades astronòmiques M17 SIMBAD (anglès)
# Jardí dels Arabescos

El jardí dels Arabescos és un espai enjardinat situat just a sota del viaducte i a tocar de l'estació del metro de Vallcarca.

## Història i descripció

Ocupa el terreny d'una antiga finca popularment coneguda com la Casa dels Arabescos, una construcció d’estil neo-mossàrab-modernista entre l'avinguda de Vallcarca i el carrer de Gomis.
La finca era propietat de Joan Batllori, que el 1903 va afegir-hi reminiscències àrabs. Es trobava en un estat degradat i en comptes de restaurar-la es va enderrocar i conservar només el que s'entenia com elements de rellevància arquitectònica, els arcs i una torre quadrada, que s'han integrat en el nou jardí.

## Referències

* 1 2 «Obren els jardins arranjats de l’antiga casa coneguda com els Arabescos, a Vallcarca». Servei de Premsa. Ajuntament de Barcelona, 06-07-2017.